CELEX: 32020D1707
Language: da
Date: 2020-11-13 00:00:00
Title: Rådets afgørelse (EU) 2020/1707 af 13. november 2020 om den holdning, der skal indtages på Den Europæiske Unions vegne i Verdenstoldorganisationen for så vidt angår vedtagelsen af forklarende bemærkninger, tariferingsudtalelser eller andre udtalelser vedrørende fortolkningen af det harmoniserede system samt rekommandationer med henblik på at sikre ensartethed i fortolkningen af det harmoniserede system i henhold til konventionen om det harmoniserede system

17.11.2020   
               
               
                  DA
               
               
                  Den Europæiske Unions Tidende
               
               
                  L 385/11
               
            
         RÅDETS AFGØRELSE (EU) 2020/1707
         af 13. november 2020
         om den holdning, der skal indtages på Den Europæiske Unions vegne i Verdenstoldorganisationen for så vidt angår vedtagelsen af forklarende bemærkninger, tariferingsudtalelser eller andre udtalelser vedrørende fortolkningen af det harmoniserede system samt rekommandationer med henblik på at sikre ensartethed i fortolkningen af det harmoniserede system i henhold til konventionen om det harmoniserede system
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 31, artikel 43, stk. 2, og artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I medfør af Rådets afgørelse 87/369/EØF (1) godkendte Unionen den internationale konvention om det harmoniserede varebeskrivelses- og varenomenklatursystem (2) samt ændringsprotokollen hertil (3) (HS-konventionen), hvorved bl.a. Udvalget for det Harmoniserede System (HS-udvalget) nedsattes.
                  
               
                     (2)
                  
                  
                     I henhold til HS-konventionens artikel 7, stk. 1, litra b) og c), har HS-udvalget til opgave at udarbejde forklarende bemærkninger, tariferingsudtalelser eller andre udtalelser som vejledning til fortolkningen af det harmoniserede system og at udarbejde rekommandationer med henblik på at sikre en ensartet fortolkning og anvendelse af det harmoniserede system.
                  
               
                     (3)
                  
                  
                     I henhold til HS-konventionens artikel 8, stk. 2, betragtes de forklarende bemærkninger, tariferingsudtalelserne og de øvrige udtalelser vedrørende fortolkningen af det harmoniserede system samt de rekommandationer til sikring af en ensartet fortolkning og anvendelse af det harmoniserede system, som udfærdiges under en møderække i HS-udvalget (»HS-udvalgets afgørelser«), som værende godkendt af Verdenstoldsorganisationens (WCO's) råd, såfremt ingen af de kontraherende parter i HS-konventionen inden udgangen af den anden måned efter den måned, i hvilken den møderække, hvor de blev vedtaget, blev afsluttet, har meddelt WCO's generalsekretær, at den ønsker spørgsmålet indbragt for WCO-Rådet.
                  
               
                     (4)
                  
                  
                     I henhold til HS-konventionens artikel 8, stk. 3, skal WCO-Rådet, når et spørgsmål i medfør af bestemmelserne i HS-konventionens artikel 8, stk. 2, indbringes for det, godkende de pågældende forklarende bemærkninger, tariferingsudtalelser, andre udtalelser eller rekommandationer, medmindre et WCO-rådsmedlem, der er kontraherende part i HS-konventionen, anmoder om, at de alle som helhed eller visse af dem sendes tilbage til HS-udvalget til nybehandling.
                  
               
                     (5)
                  
                  
                     Det er hensigtsmæssigt at fastlægge den holdning, der skal indtages på Unionens vegne i WCO for så vidt angår vedtagelsen af forklarende bemærkninger, tariferingsudtalelser eller andre udtalelser vedrørende fortolkningen af det harmoniserede system og rekommandationer med henblik på at sikre en ensartet fortolkning af HS-konventionen, da de pågældende afgørelser udarbejdet af HS-udvalget vil kunne få afgørende indflydelse på EU-retten, nærmere bestemt Rådets forordning (EØF) nr. 2658/87 (4).
                  
               
                     (6)
                  
                  
                     Det er i Unionens interesse at de holdninger, som Unionen giver udtryk for i HS-udvalget, fastlægges i overensstemmelse med de principper, kriterier og retningslinjer, der gælder for tariferingen af varer. Det er også i Unionens interesse, at sådanne holdninger fastlægges hurtigt for at sætte Unionen i stand til at udøve sine rettigheder i HS-udvalget.
                  
               
                     (7)
                  
                  
                     For at fastholde Unionens rettigheder bør Kommissionen også have mulighed for på Unionens vegne at anmode om, at et spørgsmål indbringes for WCO-Rådet og sendes tilbage til HS-udvalget til nybehandling i henhold til HS-konventionens artikel 8, stk. 3, med henblik på at undgå, at der træffes en afgørelse om et spørgsmål, hvor Rådet enten ikke er i stand til at fastlægge en holdning inden udløbet af den frist, der er fastsat i HS-konventionens artikel 8, stk. 2, eller har fastlagt en holdning, hvis indhold afviger fra den afgørelse, der er vedtaget af HS-udvalget.
                  
               
                     (8)
                  
                  
                     I betragtning af den løbende udvikling i og den meget tekniske karakter af tariferingen af varer i henhold til HS-konventionen, den store mængde spørgsmål, som behandles på de to møder i HS-udvalget, der finder sted hvert år, og den korte tid, der er til rådighed til at kigge på dokumenter, som er udarbejdet af WCO-sekretariatet og de kontraherende parter forud for HS-udvalgets møder, samt det deraf følgende behov for, at der i Unionens holdning tages hensyn til ny udvikling, herunder nye tekniske og andre relevante oplysninger, som forelægges før eller på HS-udvalgets møder, bør nødvendige skridt til præcisering af Unionens holdning fastlægges i overensstemmelse med princippet om loyalt samarbejde mellem EU-institutionerne som fastsat i artikel 13, stk. 2, i traktaten om Den Europæiske Union.
                  
               
                     (9)
                  
                  
                     I lyset af den gentagne sene tilgængelighed af arbejdsdokumenter før møder i HS-udvalget og for at fastholde Unionens rettigheder og interesser i WCO bør Kommissionen bestræbe sig på at opfordre WCO-sekretariatet til at sikre tilgængelighed af arbejdsdokumenter i overensstemmelse med HS-udvalgets forretningsorden, således at sådanne arbejdsdokumenter sendes senest 30 dage før datoen for indledning af den relevante møderække.
                  
               
                     (10)
                  
                  
                     For at sikre, at Rådet kan vurdere og, hvor det er relevant, revidere politikken i denne afgørelse regelmæssigt, samt i den ånd af loyalt samarbejde mellem EU-institutionerne, der er fastsat i artikel 13, stk. 2, i traktaten om Den Europæiske Union, bør gyldigheden af denne afgørelse være tidsbegrænset —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne til godkendelse af forklarende bemærkninger, tariferingsudtalelser eller andre udtalelser vedrørende fortolkningen af det harmoniserede system samt rekommandationer med henblik på at sikre ensartethed i fortolkningen af det harmoniserede system i henhold til HS-konventionen og til udarbejdelse af sådanne retsakter i Verdenstoldorganisationen, skal være i overensstemmelse med den holdning, der skal indtages på Unionens vegne i Verdenstoldorganisationen for så vidt angår vedtagelsen af forklarende bemærkninger, tariferingsudtalelser eller andre udtalelser vedrørende fortolkningen af det harmoniserede system samt rekommandationer med henblik på at sikre ensartethed i fortolkningen af det harmoniserede system i henhold til HS-konventionen (5).
         
         
            Artikel 2
            Præciseringen af den holdning, der skal indtages af Unionen i henhold til artikel 1, skal ske i overensstemmelse med præciseringen af den holdning, der skal indtages på Unionens vegne i Verdenstoldorganisationen for så vidt angår vedtagelsen af forklarende bemærkninger, tariferingsudtalelser eller andre udtalelser vedrørende fortolkningen af det harmoniserede system samt rekommandationer med henblik på at sikre ensartethed i fortolkningen af det harmoniserede system i henhold til HS-konventionen (6).
         
         
            Artikel 3
            Denne afgørelse træder i kraft på dagen for vedtagelsen.
            Den udløber den 31. december 2023.
         
         
            Udfærdiget i Bruxelles, den 13. november 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  Rådets afgørelse 87/369/EØF af 7. april 1987 om indgåelse af den internationale konvention om det harmoniserede varebeskrivelses- og varenomenklatursystem samt af ændringsprotokollen hertil (EFT L 198 af 20.7.1987, s. 1).
         
            (2)  EUT L 198 af 20.7.1987, s. 3.
         
            (3)  EFT L 198 af 20.7.1987, s. 11.
         
            (4)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EUT L 256 af 7.9.1987, s. 1).
         
            (5)  Jf. dokument ST 11651/20, afsnit I, på http://register.consilium.europa.eu.
         
            (6)  Jf. dokument ST 11651/20, afsnit II, på http://register.consilium.europa.eu.